Pr Maili Mark	Teie  15.01.2013 nr 2-1/22-1
Siseministeerium
	Meie 29.01.2013 nr 1.4-3/180

Sisekaitseakadeemia 2012. aasta kohtuasjade analüüs 

Lugupeetav õigusosakonna juhataja 

Sisekaitseakadeemia on osalenud menetlusosalisena 2012. aastal 2 halduskohtumenetluses ja 1 tsiviilkohtumenetluses. Sisekaitseakadeemia osales vastustajana järgmistes halduskohtumenetlustes:
1)	haldusasjas nr 3-11-1812, milles arutati Kalmer Reinah´i kaebust Sisekaitseakadeemia justiitskolledži lõpueksamikomisjoni 02.06.2011 protokollilise otsuse nr. 6.1‑21C/47-1 tühistamise ja uue protokollilise otsuse tegemise nõudes ning Sisekaitseakadeemia õppeprorektori rektori ülesannetes 04.07.2011 käskkirja nr. 6.1-5/218 tühistamise nõudes;
2)	haldusasjas nr 3-12-1422, milles arutati Siim Sildniku, Regina Kuke (Kukk), Igor Juhkovi, Kadi Kase ja Raul Kaburi kaebust järgmiste tuvastamisnõuetega:
•	tuvastada kaebajate õigus mitte vastu võtta teenistusastet, mis on madalam kui politseileitnandi teenistusaste ning õigus mitte vastu võtta ametikohta ja -palka, mis on madalam kui politseileitnandi teenistusastmele vastav ametikoht ja –palk;
•	juhul, kui kohus asub seisukohale, et kehtiv politsei- ja piirivalveseadus ei võimalda anda kaebajatele politseileitnandi teenistusastet koos vastava ametikoha ja palgaastmega, tunnistada politsei ja piirivalveseadus Põhiseadusega vastuolus olevaks osas, milles see ei võimalda kaebajatele nende õiguspärasele ootusele vastavat teenistusastet, ametikohta ja palgaastet anda;
•	kaebuse esitajate Siim Sildniku, Regina Kuke (Kukk) ja Kadi Kase suhtes tuvastada kaebajate õigus keelduda Sisekaitseakadeemiale (vastustaja III) õppekoha baasmaksumuse ja põhistipendiumi kulude tagasimaksmisest, kuivõrd Politsei ja Piirivalveamet (vastustaja I) ei pakkunud kaebajatele Sisekaitseakadeemia lõpetamisest arvates kolme kuu jooksul politseileitnandi teenistusastet koos sellele vastava ametikoha ja -palgaga. Kaebuse esitaja Raul Kaburi suhtes tuvastada, et tal on õigus keelduda vastustajale III (SKA) õppekoha baasmaksumuse ja põhistipendiumi kulude tagasimaksmisest, kui vastustaja I (PPA) ei paku talle Sisekaitseakadeemia lõpetamisest arvates kolme kuu jooksul politseileitnandi teenistusastet koos sellele vastava ametikoha ja -palgaga.

Halduskohtumenetluses olnud haldusasjade osas on jõustunud 1 kohtulahend:
1)	haldusasjas nr 3-11-1812, kus Tallinna Ringkonnakohus oma 11.04.2012. a otsusega rahuldas apellatsioonkaebuse ning tühistas Tallinna Halduskohtu 09.11.2011 otsuse punkti 3 ning tegi vastavas osas uue otsuse, millega mõistis Kalmer Reinahi kasuks välja esimese astme kohtus kantud menetluskulud summas 1215 eurot ja 97 senti. Ringkonnakohus rahuldas Sisekaitseakadeemia vastuapellatsioonkaebuse osaliselt ning tühistas Tallinna Halduskohtu 09.11.2011 otsuse punkti 1, millega halduskohus tühistas  ning tegi vastavas osas uue otsuse, millega tühistas Sisekaitseakadeemia justiitskolledži lõpueksamikomisjoni 02.06.2011 protokollilise otsuse nr. 6.1 21C/47-1 tervikuna, ja tegi vastavas osas uue otsuse, millega tühistas Sisekaitseakadeemia justiitskolledži lõpueksamikomisjoni 02.06.2011 protokollilise otsuse nr. 6.1 21C/47-1 Kalmer Reinahi osas. Sisekaitseakadeemia esitas kassatsioonkaebuse väljamõisted menetluskulude osas, kuid Riigikohus jättis kohtuasjas 3-7-1-3-203 oma 09.10.2012 kohtumäärusega Sisekaitseakadeemia kassatsioonkaebuse menetlusse võtmata.

Haldusasjas nr 3-11-1812 tehti Sisekaitseakadeemia kahjuks otsus, kuna Sisekaitseakadeemia justiitskolledži lõpueksamikomisjoni 02.06.2011 protokollilise otsusega nr. 6.1 21C/47-1  hinnatud sooritus ei olnud kontrollitaval viisil salvestatud ega protokollitud ning sellest tulenevalt kuulus Sisekaitseakadeemia justiitskolledži korrektsiooni eriala lõpueksamikomisjoni 2. juuni 2011 otsuse tühistamisele olulise ja kõrvalekaldumatu menetlusvea tõttu.

Haldusasjas nr 3-12-1422 jõustunud kohtulahend puudub, kuna kaebuse esitajad Siim Sildnik, Kadi Kase ja Regina Kukk  ning vastustajad Sisekaitseakadeemia ja Politsei ja Piirivalveamet jõudsid kompromissini, mille Tallinna Halduskohus kinnitas ning lõpetas menetluse haldusasjas nr 3-12-1422 oma 24.01.2013 kohtumäärusega. Kaebaja Igor Juhkov loobus kaebusest ning Tallinna Halduskohus jättis oma 17.09.2012 kohtumäärusega Raul Kaburi kaebuse läbi vaatamata. Raul Kabur esitas määruskaebuse, mille Tallinna Halduskohus jättis oma 11.10.2012 kohtumäärusega rahuldamata ning saatis lahendamiseks Tallinna Ringkonnakohtule. Tallinna Ringkonnakohus jättis oma 01.11.2012 kohtumäärusega samuti määruskaebuse rahuldamata.

Sisekaitseakadeemia osales kostjana järgmises tsiviilkohtumenetluses:
1)	tsiviilasjas nr 2-11-14356, milles arutatakse Sven Anderson’i hagi Sisekaitseakadeemia vastu üürivaidluses ning üüri tõstmise otsuse tühisuse tunnustamise nõudes.

Tsiviilasjas nr 2-11-14356 jõustunud kohtulahend puudub, kuna Harju Maakohus tegi otsuse 31.12.2012 ja nimetatud otsus toimetati Sisekaitseakadeemiale kätte 03.01.2013, Sisekaitseakadeemia kaalub edasikaebamise võimalust. 

Kuna jõustunud kohtulahendiga kohtuvaidlus algas 2011 aastal ning  puudutas lõpueksamite hindamistulemusi ja lõputööde kaitsmisi, mis toimuvad kevadsemestri lõpus, siis saab anda hinnangu nimetatud kohtuvaidluste vähendamiseks rakendatud meetmete tulemuslikkusele 2012. a. Enne lõpueksamite ja lõputööde kaitsmiste läbiviimist oleme korraldanud haldusmenetluse koolituse Sisekaitseakadeemia töötajatele keskendudes kohtute poolt märgitud vigadele. Samuti salvestati kõik lõpueksamite praktilised sooritused. Selle tulemusena 2012 aastal samasisuliste kaebustega kohtute poole pöördumisi pole olnud. Seega võib märkida, et rakendatud meetmed andsid soovitud tulemusi.

Sisekaitseakadeemia ei ole kasutanud lepingulisi esindajaid.

Kuna Sisekaitseakadeemia kahjuks tehtud otsus põhineb eelkõige haldusmenetlusest tulevatel menetlusvigadel, siis saab lugeda, et Sisekaitseakadeemia esindamine kohtus oli nõuetekohane.

Austusega

/allkirjastatud digitaalselt/

Lauri Tabur
Rektor

Lisad: 	VV 13.03.2008. a määruse nr 64 «Andmete loetelu riigi esindamise kohta kohtus ja 
	andmete edastamise kord» lisa 3 lehel
Sirje Asu 696 5407
sirje.asu@sisekaitse.ee